Απόφαση της Επιτροπής

της 6ης Ιουλίου 2001

για την τροποποίηση της απόφασης 94/442/ΕΚ σχετικά με τη θέσπιση διαδικασίας συμβιβασμού στο πλαίσιο της εκκαθάρισης των λογαριασμών του Ευρωπαϊκού Γεωργικού Ταμείου Προσανατολισμού και Εγγυήσεων (ΕΓΤΠΕ), τμήμα Εγγυήσεων

[κοινοποιηθείσα υπό τον αριθμό Ε(2001) 1756]

(2001/535/ΕΚ)

Η ΕΠΙΤΡΟΠΗ ΤΩΝ ΕΥΡΩΠΑΪΚΩΝ ΚΟΙΝΟΤΗΤΩΝ,

Έχοντας υπόψη:

τη συνθήκη για την ίδρυση της Ευρωπαϊκής Κοινότητας,

τον κανονισμό (ΕΚ) αριθ. 1258/1999 του Συμβουλίου, της 17ης Μαΐου 1999, περί χρηματοδοτήσεως της Κοινής Γεωργικής Πολιτικής(1), και ιδίως το άρθρο 7 παράγραφος 5,

Εκτιμώντας τα ακόλουθα:

(1) Για να διασφαλιστεί η συνέχιση της λειτουργίας του οργάνου συμβιβασμού επιτρέποντας συγχρόνως σταδιακή εξέλιξη της σύνθεσής του, κρίνεται σκόπιμο να προβλεφθεί, μετά από μια αρχική θητεία διάρκειας τριών ετών, δυνατότητα ανανέωσης για μια πιο σύντομη περίοδο. Πρέπει να καθοριστούν οι ειδικοί κανόνες που πρέπει να εφαρμοστούν για τη θητεία του προέδρου του οργάνου συμβιβασμού. Για το σκοπό αυτό, πρέπει να προσαρμοστεί η απόφαση 94/442/ΕΚ της Επιτροπής, της 1ης Ιουλίου 1994, σχετικά με τη θέσπιση διαδικασίας συμβιβασμού στο πλαίσιο της εκκαθάρισης των λογαριασμών του Ευρωπαϊκού Γεωργικού Ταμείου Προσανατολισμού και Εγγυήσεων (ΕΓΤΠΕ), τμήμα Εγγυήσεων(2), όπως τροποποιήθηκε τελευταία από την απόφαση 2000/649/ΕΚ(3).

(2) Η επιτροπή του Ευρωπαϊκού Γεωργικού Ταμείου Προσανατολισμού και Εγγυήσεων διατύπωσε ευνοϊκή γνώμη,

ΕΞΕΔΩΣΕ ΤΗΝ ΠΑΡΟΥΣΑ ΑΠΟΦΑΣΗ:

Άρθρο 1

Η απόφαση 94/442/ΕΚ τροποποιείται ως εξής:

1. Το δεύτερο και τρίτο εδάφιο του άρθρου 3 παράγραφος 1, αντικαθίστανται από το ακόλουθο κείμενο: "Ο πρόεδρος και τα μέλη ορίζονται από την Επιτροπή για αρχική θητεία διάρκειας τριών ετών, αφού ζητηθεί η γνώμη της επιτροπής του ΕΓΤΠΕ σύμφωνα με το άρθρο 14 παράγραφος 1 στοιχείο α) του κανονισμού (ΕΚ) αριθ. 1258/1999. Η θητεία είναι ανανεώσιμη μόνο για περιόδους ενός έτους, αφού ενημερωθεί η επιτροπή. Ωστόσο, στην περίπτωση που ο πρόεδρος που θα ορισθεί είναι ήδη μέλος του οργάνου, η διάρκεια της αρχικής θητείας του ως προέδρου είναι τρία έτη.

Εξάλλου, επίσης αφού ζητηθεί η γνώμη της επιτροπής του ΕΓΤΠΕ σύμφωνα με το άρθρο 14 παράγραφος 1 στοιχείο α) του κανονισμού (ΕΚ) αριθ. 1258/1999, η Επιτροπή καθορίζει αναπληρωματικά μέλη που πληρούν τα κριτήρια που καθορίζονται στο πρώτο εδάφιο και τα οποία δύναται να καλέσει κατά τη σειρά του καταλόγου των αναπληρωτών που καθορίζεται από την Επιτροπή."

2. Στο άρθρο 3, η παράγραφος 3 αντικαθίσταται από το ακόλουθο κείμενο: "Μετά τη λήξη της θητείας του, το μέλος ή, ενδεχομένως, ο πρόεδρος παραμένει εν υπηρεσία έως ότου αντικατασταθεί ή ανανεωθεί η θητεία του."

3. Στο άρθρο 3 παράγραφος 4, το πρώτο εδάφιο αντικαθίσταται από το ακόλουθο κείμενο: "Η θητεία ενός μέλους λήγει πριν από την εκπνοή της τριετούς περιόδου λόγω παραίτησης ή απαλλαγής από τα καθήκοντά του ή θανάτου. Αντικαθίσταται για την υπόλοιπη διάρκεια της θητείας από το πρώτο διαθέσιμο αναπληρωματικό μέλος. Ωστόσο, σε περίπτωση παραίτησης ή θανάτου του προέδρου, η Επιτροπή καθορίζει το μέλος που θα ασκήσει τα καθήκοντα του προέδρου για την υπόλοιπη διάρκεια της θητείας, αφού ζητηθεί η γνώμη της επιτροπής του ΕΓΤΠΕ σύμφωνα με το άρθρο 14 παράγραφος 1 στοιχείο α) του κανονισμού (ΕΚ) αριθ. 1258/1999."

Άρθρο 2

Η παρούσα απόφαση απευθύνεται στα κράτη μέλη.

Βρυξέλλες, 6 Ιουλίου 2001.

Για την Επιτροπή

Franz Fischler

Μέλος της Επιτροπής

(1) ΕΕ L 160 της 26.6.1999, σ. 103.

(2) ΕΕ L 182 της 16.7.1994, σ. 45.

(3) ΕΕ L 272 της 25.10.2000, σ. 41.